**Nota informativă**

**la proiectul hotărârii de Guvern cu privire la reorganizarea Societății pe Acțiuni „Termoelectrica” prin fuziune (absorbție) cu S.R.L. „INFO BON”**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul hotărârii de Guvern cu privire la reorganizarea Societății pe Acțiuni „Termoelectrica” prin fuziune (absorbție) cu S.R.L. „INFO BON” a fost elaborat de Agenția Proprietății Publice. |
| **2. Condițiile ce au impus elaborarea proiectului de act normativ și finalitățile urmărite** |
| Proiectul hotărârii de Guvern cu privire la reorganizarea Societății pe Acțiuni „Termoelectrica” prin fuziune (absorbție) cu S.R.L. „INFO BON” a fost elaborat în temeiul art. 6 alin. (1) lit. e1) din Legea nr.121/2007 privind administrarea şi deetatizarea proprietății publice, art. 92 din Legea nr. 1134/1997 privind societățile pe acțiuni, art. 80 din Legea nr. 135/2007 privind societățile cu răspundere limitată, inclusiv la solicitarea S.A. „Termoelectrica” nr. 79/5442 din 21.12.2023, întru executarea Hotărârii Consiliului de Administrație a1 ANRE nr. 616 din 07.12.2021.  La data de 02.02.2017, S.A. ,,Termoelectrica” a constituit S.R.L. ,,INFO BON” cu cota de participare în capitalul social în mărime de 100%. Potrivit actului de constituire, aprobat prin Decizia Asociatului unic nr. 4 din 12.09.2018, societatea cu răspundere limitată exercită orice activitate neinterzisă de legislație, principalele genuri de activitate fiind prestarea serviciilor de intermedieri financiare, activități auxiliare intermedierilor financiare, exclusiv activități de asigurări și fonduri de pensii, activități de testare și analize tehnice, prelucrarea datelor, administrarea paginilor web și activități conexe, de realizare a softului la comandă, ale centrelor de intermediere telefonică și consultanță în tehnologia informației.  La data de 07.12.2021, ca urmare a efectuării de către Agenția Națională pentru Reglementare Energetică (*în continuare ANRE*) a controlului planificat la titularul de licență S.A. „Termoelectrica”, prin *Hotărârea Consiliului de Administrație a1 ANRE nr. 616,* a fost aprobat Raportul privind rezultatele constatate, prin care s-a menționat că, în perioada 2018-2020, cu derogare de la art. 21, alin. (2) lit. k) din Legea nr. 92/2014 cu privire la energia termică și promovarea congenerării, S.A. „Termoelectrica” a externalizat serviciile de emitere a bonurilor de plată a energiei termice și încasare a plăților (efectuate de către plătitori) societății fiice S.R.L. „INFO BON”, deși S.A. „Termoelectrica” are obligația de a nu transmite altor persoane fizice sau juridice drepturi și obligații aferente activității pentru care i s-a acordat licența, ultima fiind responsabilă de facturarea energiei termice fără externalizarea acesteia.  Totodată, a fost constatat că, potrivit art. 21 alin. (2) lit. b) ale Legii nr. 92/2014, titularul de licență este obligat „*să respecte principiul eficienței maxime cu cheltuieli minime și să prezinte ANRE evaluarea argumentată a cheltuielilor pe care le-a suportat”*.  Complementar, în anul 2021, Curtea de Conturi s-a aflat cu misiune de audit pentru a verifica conformitatea gestionării patrimoniului public de către S.A. „Termoelectrica” în anul 2020, în urma căruia a fost întocmit Raportul corespunzător, aprobat prin *Hotărârea Curții de Conturi nr.61 din 30 noiembrie 2021.*  Potrivit paragrafului 4.2. a1 Raportului auditului conformității gestionării patrimoniului public de către S.A. „Termoelectrica” în anul 2020, s-a constatat că, S.R.L. „INFO BON” a admis neconformități în procesul de administrare a activității, ceea ce compromite conformitatea utilizării resurselor financiare deținute.  Mai mult ca atât, s-a constatat că, viabilitatea economică a S.R.L. „INFO BON” este provenită preponderent din dobânzile obținute urmare a plasării și/sau menținerii plăților consumatorilor la conturi bancare. Or, veniturile obținute din dobânzile aferente menținerii plății consumatorilor la conturile curente și de depozit, reprezintă cea mai semnificativă componentă a veniturilor entității, depășind cu mult veniturile din prestarea serviciilor.  Suplimentar, este de menționat că, volumul veniturilor S.R.L. „INFO BON” generate din prestarea serviciilor și executarea lucrărilor, nu sunt suficiente pentru acoperirea cheltuielilor aferente activităților de bază ale entității. Analiza efectuată pentru perioada 2020 —(6 luni) 2023 demonstrează că, activitatea aferentă prestării serviciilor de prelucrare a datelor, imprimarea facturilor și încasarea mijloacelor bănești pentru energia termică, a generat pierderi în sumă totală de 4 565,56 mii lei.  Totodată, reieșind din prevederile Legii condominiului nr. 187/2022 și Regulamentului privind furnizarea energiei termice, aprobat prin Hotărârea Consiliului de Administrației al ANRE nr. 23 din 26.01.2017 (cu modificările în vigoare din 30.12.2023), sarcina repartizării cantității de energie termică consumată constituie obligația furnizorului, care repartizează între unități costul serviciilor intermediate și le facturează direct, inclusiv costul care se repartizează unităților debranșate de la servicii, unităților pentru care nu se prezintă indicațiile echipamentelor de măsurare, unităților ale căror echipamente de măsurare nu mai sunt conforme cu prevederile legale.  În contextul celor expuse menționăm că, în rezultatul reorganizării societății cu capital de stat prin absorbția companiei fiice S.R.L. „INFO BON” vor fi obținute următoarele beneficii:   1. Executarea Hotărârii ANRE nr. 616 din 07.12.2022 prin care a fost constatată încălcarea normelor stabilite la art. 21, alin. (2) lit. k) din Legea nr. 92/2014, în parte ce ține de externalizarea serviciilor de emitere a bonurilor de plată pentru energia termică și încasare a plăților (efectuate de către plătitori) către societatea fiică; 2. Continuitatea neîntreruptă a activității de facturare a energiei termice; 3. Includerea cheltuielilor ce țin de prelucrarea datelor, emiterea facturilor și încasarea mijloacelor bănești pentru energie termică în cheltuieli reglementate ale furnizorului de energie termică; 4. Optimizarea cheltuielilor de remunerare a muncii prin eliminarea unor funcții administrative (reducerea personalului administrativ, lichidarea funcțiilor de membru al consiliului, secretar și cenzor etc.). 5. Lipsa necesității de evaluare a activelor, evitarea cheltuielilor legate de procedura de lichidare sau disponibilizare a salariaților, care ar fi necesare în cazul procedurii alternative de reorganizare prin dizolvare a S.R.L. „INFO BON”.   Prin urmare, reieșind din adresarea S.A. „Termoelectrica” nr. 79/5442 din 21.12.2023 cu privire la necesitatea inițierii procedurii de reorganizare a S.A. „Termoelectrica” prin fuziune (absorbție) cu S.R.L. „INFO BON”, precum și acordul Ministerului Energiei expus prin demersul nr. 08-135 din 18.01.2024 privind susținerea demarării procesului de absorbție menționat, în scopul înlăturării deficiențelor constatate și conformității la prevederile legale, Agenția Proprietății Publice propune proiectul respectiv de act normativ. |
| **3.Descrierea gradului de compatibilitate a prevederilor proiectului cu legislația Uniunii Europene** |
| Proiectul nu are ca scop armonizarea legislației naționale cu legislația Uniunii Europene. |
| **4.Principalele prevederi ale proiectului și evidențierea elementelor noi** |
| Proiectul hotărârii de Guvern cu privire la reorganizarea Societății pe Acțiuni „Termoelectrica” prin fuziune (absorbție) cu S.R.L. „INFO BON” dispune reorganizarea S.A. „Termoelectrica” (persoana absorbantă) prin fuziune (absorbție) cu S.R.L. „INFO BON” (persoana absorbită), cu transferarea, după posibilitate, a personalului companiei la societatea absorbantă. Disponibilizarea personalului în legătură cu reorganizarea S.R.L. „INFO BON”, în cazul imposibilității transferului acestuia, se va efectua în conformitate cu legislația muncii.  Totodată, reorganizarea urmează a fi realizată de către Agenția Proprietății Publice, în calitate de acționar unic al S.A. „Termoelectrica”, prin asigurarea adoptării de către organele de conducere ale societății comerciale cu capital de stat a hotărârilor aferente procedurii de reorganizare și majorare a capitalului social al acesteia, conform legislației.  Transmiterea patrimoniului întreprinderii absorbite urmează a fi efectuată în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărârea Guvernului nr. 901/2015. Drepturile și obligațiile persoanei juridice absorbite trec integral la persoana juridică absorbantă. |
| **5. Fundamentarea economico-financiară** |
| Realizarea proiectului dat nu implică cheltuieli financiare publice. |
| **6. Modul de încorporare a actului în cadrul normativ în vigoare** |
| Aprobarea proiectului de hotărâre a Guvernului nu impune modificarea altor acte normative. |
| **7. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, anunțul de inițiere a elaborării proiectului actului normativ vizat a fost publicat pentru consultări publice pe pagina web oficială a Agenției Proprietății Publice [www.app.gov.md](http://www.app.gov.md) la compartimentul transparența decizională ( [*https://app.gov.md/28022024-app-anunta-initierea-elaborarii-proiectului-hotararii-de-guvern-cu-privire-la-reorganizarea-societatii-pe-actiuni-termoelectrica-prin-fuziune-absorbtie-cu-srl-info-bon-3-233*](https://app.gov.md/28022024-app-anunta-initierea-elaborarii-proiectului-hotararii-de-guvern-cu-privire-la-reorganizarea-societatii-pe-actiuni-termoelectrica-prin-fuziune-absorbtie-cu-srl-info-bon-3-233) ) și platforma guvernamentală [www.particip.gov.md](http://www.particip.gov.md) *(* [*https://particip.gov.md/ro/document/stages/\*/12109*](https://particip.gov.md/ro/document/stages/*/12109) ). |
| **8. Constatările expertizei anticorupție** |
| După efectuarea expertizei anticorupție se vor indica rezultatele acesteia, în special constatările privind identificarea normelor din proiect care ar favoriza corupția, precum și recomandările pentru excluderea sau diminuarea acestora. |
| **9. Constatările expertizei de compatibilitate** |
| Proiectul nu conține prevederi pentru care ar fi necesară expertiza de compatibilitate întrucât nu urmărește armonizarea legislației naționale șa legislația Uniunii Europene. |
| **10. Constatările expertizei juridice** |
| Proiectul va fi supus expertizei juridice de către Ministerul Justiției ale cărui propuneri/recomandări vor fi incluse la definitivarea acestuia. |
| **11. Constatările altor expertize** |
| Nu este necesară efectuarea altor expertize decât cea juridică și anticorupție. |

**Director general**  **Roman COJUHARI**